*Хизмат текшируви натижалари*

*ҳақидаги далолатномадан намуна*

**ДАЛОЛАТНОМА**

(Хизмат текшируви натижаси тўғрисида)

14.05.2024 йил Тошкент шаҳри

Мазкур далолатнома Ўзбекистон Республикаси Меҳнат кодексининг
302-311-моддаларига ва “Шодлик барака” масъулияти чекланган жамияти бош директорининг 2024 йил 10 майдаги 12-сонли буйруғига асосан “Стар строй” МЧЖ вакили Назиров Камол Рустамжон ўғлининг 2024 йил 8 майдаги ёзма мурожаатида кўрсатилган ҳолатлардан келиб чиқиб ва уларга аниқлик киритиш мақсадида жамиятнинг Ишлаб чиқариш бўлими бошлиғи Эргашев Шокиржон Толиповичга нисбатан ўтказилган хизмат текшируви натижалари юзасидан тузилди.

**Хизмат текшируви ўтказиш учун асос:** “Стар строй” МЧЖ вакили К.Р.Назировнинг 2024 йил 8 майдаги мурожаати ва бош директорнинг 2024 йил 10 майдаги 12-сонли буйруғи.

**Ўзига нисбатан хизмат текшируви ўтказилган ходим ҳақидаги маълумотлар:** Ишлаб чиқариш бўлими бошлиғи Эргашев Шокиржон Толипович. Ташкилотдаги умумий иш стажи – 5 йил. Охирги бир йил ичида бир марта интизомий жавобгарликка тортилган (2023 йил 15 ноябрдаги 125-ши-сонли буйруқ билан хайфсан эълон қилинган).

**Хизмат текширувини ўтказган комиссиянинг таркиби:** Директор ўринбосари Ж.Р.Солиев (комиссия раиси), Юридик бўлим бош юрисконсульти Р.М.Турсунова, ходимларнинг вакили Ж.Б.Шарипова.

**Хизмат текшируви ўтказиш даври:** 2024 йил 13-14 май кунлари.

2024 йил 8 май куни “Стар строй” МЧЖ вакили К.Р.Назиров жамият бош директори номига ёзма мурожаат қилиб, 2024 йил 5 май куни соат чамаси 10.30 ларда жамиятнинг Ишлаб чиқариш бўлими бошлиғи Ш.Т.Эргашев билан мулоқот қилгани, мулоқот давомида жамият томонидан ишлаб чиқарилаётган қурилиш материалларидан 30 тонна арматура маҳсулоти сотиб олишини айтгани, шунда Ш.Т.Эргашев омборда бундай маҳсулот етарли миқдорда борлигини айтгани ва мижозга шартнома тақдим этгани, мижоз эса унинг гапларига ишониб, 30 тонналик арматура сотиб олиш ҳақидаги шартномага имзо қўйгани ҳамда шу куни тўловларни тўлиқ амалга оширганини билдирган. Мижоз ўз мурожаатида, эртаси куни, яъни 2024 йил 6 май куни қурилиш материалларини олиб кетиш учун корхонага келганида, унга маҳсулотларни топширишмаган. Мурожаатда кўрсатилишича, Ишлаб чиқариш бўлими Ш.Т.Эргашев унга адашганини, аслида омборда арматура маҳсулотлари умуман қолмаганлигини маълум қилиб, 1 ой кутишини, маҳсулотлар келганида мижозга топширилишини айтган, шундан кейин мижоз Ш.Т.Эргашевнинг хатти-ҳаракатларидан норози бўлиб корхона раҳбарига шикоят йўллаган ва шикоятда ходимга нисбатан тегишли чора қўллашни ҳамда у томонидан ўтказилган пул маблағларини пеньяси билан бирга қайтаришни талаб қилган.

Комиссия хизмат текширувига киришиб, дастлаб устидан хизмат текшируви ўтказилаётган Ш.Т.Эргашевдан ёзма тушунтириш беришни талаб қилди. Ш.Т.Эргашев ҳақиқатдан ҳам мижозга омборда арматура муҳсулотлари етарли эканлиги ҳақида маълумот бериб, унга 30 тонналик арматура маҳсулотлари сотиш бўйича шартнома тақдим этганлигини, бундан мақсад, корхонанинг молиявий ҳолатини яхшилашга хисса қўшмоқчи бўлганини билдириб, бу бўйича ёзма тушунтириш хати тақдим этди.

Бироқ, ушбу вазиятда Ш.Т.Эргашев Ишлаб чиқариш бўлими бошлиғи сифатида ўз лавозим-йўриқномасидаги вазифалар доирасидан четга чиққанлиги маълум бўлди. Чунки, Ш.Т.Эргашев ишлаётган Ишлаб чиқариш бўлими бошлиғи лавозими бўйича 2023 йил 10 октябрда тасдиқланган лавозим-йўриқномасининг 12-бандида бўлим бошлиғининг вазифа ва функциялари, 13-бандида ҳуқуқлари ва мажбуриятлари кўрсатилган. Бунга кўра, мижозлар билан музокаралар ўтказиш, уларга ишлаб чиқарилаётган маҳсулотлар ҳақида маълумотлар бериш ҳамда уларга шартномалар тақдим этиш Ишлаб чиқариш бўлими бошлиғининг хизмат вазифаларига кирмайди, аксинча, бу вазифалар Молия бўлими ҳамда Маркетинг бўлими зиммасига юклатилган.

Комиссия Молия бўлими бошлиғи Ж.Р.Комилова, ушбу бўлимнинг етакчи мутахассиси Р.М.Шорахматова ва Маркетинг бўлими бошлиғи Р.М.Нафасовлар билан ҳам юзлашди ҳамда улардан ҳам ушбу ҳолат юзасидан тушунтириш сўради. Молия бўлими бошлиғи Ж.Р.Комилов, Маркетинг бўлими бошлиғи Р.М.Нафасовлар шикоят йўллаган мижоз билан умуман учрашмаганини билдирди. Молия бўлими етакчи мутахассиси Р.М.Шорахматова шартнома лойиҳалари ва ҳисоб-фактуралар бўйича масъул бўла туриб, аслида буюртмани Маркетинг бўлими орқали қабул қилиб олиши лозим бўлсада, бош директорнинг 2023 йил 10 сентябрдаги 45-сонли буйруғи билан тасдиқланган “Маҳсулотларни реализация қилиш бўйича вазифалар тақсимоти”нинг 23-бандига хилоф равишда, буюртмани Ишлаб чиқариш бўлимидан қабул қилиб олганлиги ҳамда шу бандга зид равишда мижозга шартнома тақдим этганлиги аниқланди. Вазифалар тақсимотининг ушбу 23-банди бир вақтда Ишлаб чиқариш бўлими Ш.Т.Эргашев томонидан ҳам йўл қўйилган, чунки Ш.Т.Эргашев мижозни шартнома тузиш, шартнома шартларини муҳокама қилиши, жумладан, сўраган маҳсулотлар ҳақида аниқ маълумот олиши учун Маркетинг бўлимига йўналтириши лозим эди.

Шундай қилиб, ўтазилган хизмат текшируви давомида Ишлаб чиқариш бўлими бошлиғи Ш.Т.Эргашев ҳақиқатдан ҳам Ишлаб чиқариш бўлими бошлиғининг 2023 йил 10 октябрда тасдиқланган лавозим-йўриқномасининг 12 ва 13-бандларига ҳамда 2023 йил 10 сентябрдаги 45-сонли буйруғи билан тасдиқланган “Маҳсулотларни реализация қилиш бўйича вазифалар тақсимоти”нинг 23-бандига риоя қилмай мавжуд меҳнат интизомини бузган. Бу эса ушбу ходимнинг интизомий қилмиш содир этганлик фактини тасдиқламоқда. Келтириб ўтилган ушбу ҳужжатлар, мижознинг расмий шикояти, мижоз билан тузилган шартнома, шартнома тузилган санага омбордаги қолдиқ товарлар рўйҳати ҳамда ходимдан ва бошқа ходимдан олинган тушунтириш хатлари ходим Ш.Т.Эргашевнинг меҳнат мажбуриятларини бузганлигини ҳамда унинг айбдорлигини тасдиқламоқда.

Шунингдек, мижознинг буюртмасини Ишлаб чиқариш бўлимидан қабул қилиб, 2023 йил 10 сентябрдаги 45-сонли буйруғи билан тасдиқланган “Маҳсулотларни реализация қилиш бўйича вазифалар тақсимоти”нинг 23-бандига риоя қилмаганлиги учун Молия бўлими етакчи мутахассиси Р.М.Шорахматова ҳам интизомни бузган деб ҳисоблайди.

Юқоридаги интизомий қилмиш натижасида мижозга жиддий зарар етказилган, биринчи навбатда мижоз томонидан ўтказилган пул маблағлари зудлик билан унга қайтарилиши керак. Агарда, ушбу мижоз ўртада тузилган шартномадан келиб чиқиб, маҳсулот етказиш кечиктирилган кунлар учун неустойка ундириб оладиган бўлса, корхонага ушбу тўланган ушбу неустойка қиймати миқдорида зарар етган ҳисобланади. Қолаверса, ушбу интизомий қилмиш натижасида мижознинг корхонага нисбатан ишончи пасайиши, бу эса ўз-ўзидан корхона обрўсига путур етказилишига олиб келиши мумкин.

**Ўзбекистон Республикаси Меҳнат кодексининг 310-моддасига асосланиб, Комиссиянинг хизмат текшируви юзасидан якуний хулосаси.**

Комиссия “Стар строй” МЧЖ вакили К.Р.Назировнинг 2024 йил 8 майдаги шикоятида келтирилган ҳолатлар ўз тасдиғини топган деб ҳамда Ишлаб чиқариш бўлими бошлиғи Ш.Т.Эргашевни ушбу лавозим бўйича 2023 йил 10 октябрдаги лавозим-йўриқномасининг 12 ва 13-бандларига, директорнинг 2023 йил 10 сентябрдаги 45-сонли буйруғи билан тасдиқланган “Маҳсулотларни реализация қилиш бўйича вазифалар тақсимоти”нинг 23-бандига риоя қилмай ўз лавозим мажбуриятларидан четга чиққан ва бу билан мавжуд меҳнат интизомини бузган деб ҳисоблайди.

Бундан ташқари, мижознинг буюртмасини қабул қилишда директорнинг 2023 йил 10 сентябрдаги 45-сонли буйруғи билан тасдиқланган “Маҳсулотларни реализация қилиш бўйича вазифалар тақсимоти”нинг 23-бандига риоя қилмаганлиги учун Молия бўлими етакчи мутахассиси Р.М.Шорахматова ҳам меҳнат интизомини бузган.

Иш берувчига Ишлаб чиқариш бўлими бошлиғи Ш.Т.Эргашев ва Молия бўлими етакчи мутахассиси Р.М.Шорахматоваларнинг юқоридаги интизомий қилмишларидан келиб чиқиб, ушбу ходимларни ўрнатилган тартибда интизомий жавобгарликка тортиш, шунингдек, мижоз “Стар строй” МЧЖга шартнома бўйича неустойка тўлаб берилган тақдирда, ушбу неустойка тўловларини корхонага етказилган зарар сифатида мазкур ходимлардан қонунчиликда белгиланган тартибда ундириш чораларини кўришни таклиф этилади.

Шунингдек, иш берувчига корхонадаги мавжуд меҳнат интизомини мустаҳкамлаш ва бу каби ҳолатларнинг келгусида такрорланишига йўл қўймаслик мақсадида корхона ходимларига уларнинг ўз лавозим-йўриқномалари, корхонанинг Ички меҳнат тартиби қоидалари ҳамда корхона раҳбарининг маҳсулот ишлаб чиқариш ва уларни реализация қилиш бўйича ички тартибларни белгиловчи буйруқлари билан такроран таништириш ва ходимлар ўртасида ҳар чорак давомида қисқа муддатли ўқувларни ўтказиб бориш тавсия этилади.

**Ушбу далолатномани имзоловчилар:**

**Комиссия раиси:**

Директор ўринбосари Ж.Р.Солиев

**Комиссия аъзолари:**

Юридик бўлим

бош юрисконсульти Р.М.Турсунова

Ходимларнинг вакили Ж.Б.Шарипова

*“Хизмат текшируви далолатномаси билан танишдим”*

Ш.Т.Эргашев \_\_\_\_\_\_\_\_ «\_\_\_»\_\_\_\_\_\_2024 йил

Р.М.Шорахматова\_\_\_\_\_\_\_\_ «\_\_\_»\_\_\_\_\_\_2024 йил

*Далолатномани иш берувчига тақдим*

*этиш ҳақидаги комиссия хати*

**“Шодлик барака” масъулияти чекланган жамияти бош директори**

**Р.М.Собировга**

 *Ҳурматли Равшанбек Мақсудович,*

 Сизнинг 2024 йил 10 майдаги 12-сонли буйруғингизга асосан “Стар строй” МЧЖ вакили К.Р.Назировнинг 2024 йил 8 майдаги ёзма мурожаатида кўрсатилган ҳолатлар юзасидан жорий йилнинг 13-14 май кунлари Ишлаб чиқариш бўлими бошлиғи Ш.Т.Эргашевнинг фаолияти юзасидан хизмат текшируви ўтказилди.

 Ўтказилган хизмат текшируви натижалари юзасидан тузилган далолатнома ҳамда хизмат текширувига оид бошқа ҳужжатлар, жумладан, ходимларнинг ёзма тушунтиришлари иловага мувофиқ Сизга тақдим этилмоқда.

 *Илова: 23 варақда.*

 **Комиссия раиси Ж.Р.Солиев**